寄耀州畢九
作者：李之儀
朝代：宋

paragraphs: 造物于我終何功，寓形宇宙一粟同。
由粟而形則可物，自形而我如飄風。
我初與子未束髮，長我一歲今皆翁。
間關世故憂愁集，悔不相向但盲聾。
邇來夢寐亦驚噩，無異船鼓撾鼕鼕。
逢場作戲固聊爾，隨緣應責疇能充。
邊城氛埃蔽天赤，春物豈暇尋青紅。
頗知別乘甚相得，共玩雙翠臨雕籠。
酒闌起舞屢脫帽，笑指落月如懸銅。
何當容我作鼎足，未易歸馬催匆匆。